ORDE do 1 de marzo de 2010 pola que se exclúen do Catálogo de Montes de Utilidade Pública catro parcelas do monte Prado Grande, situado no concello de Vimianzo, na provincia da Coruña.
CONSELLERÍA DO MEDIO RURAL — III. OUTRAS DISPOSICIÓNS — 18/03/2010

No Catálogo de Montes de Utilidade Pública foi inscrito por Orde Ministerial do 4 de xuño de 1970, publicada no BOP da Coruña do 5 de outubro de 1972, o monte Prado Grande (número 352), e asignada a súa pertenza ás parroquias de Carnés e Cereixo, situadas no concello de Vimianzo (A Coruña) cunha cabida de 274 ha.
Posteriormente clasificáronse como montes veciñais en man común 111,43 ha pertencentes á comunidade de Montecelos, con data do 23 de xullo de 2003 e 114,45 ha pertencentes á comunidade de Cures e Mouzo, con data do 23 de febreiro de 1981.
De conformidade co establecido no artigo 16 e concordantes da Lei 43/2003, do 21 de novembro, de montes, e no artigo 43 do Decreto 485/1962, polo que se aproba o Regulamento de montes, o Servizo Provincial de Montes da Coruña, oído o Concello de Vimianzo, iniciou un expediente para a descatalogación de catro parcelas do monte Prado Grande.
O 14 de xaneiro de 2010 o xefe da Área Técnica de Montes de Xestión Pública do Servizo de Montes da Coruña informou que, despois da clasificación do monte veciñal en man común de Montecelos, no concello de Vimianzo existen catro parcelas pouco extensas e illadas do monte de utilidade pública que suman 1,95 ha. Actualmente as catro parcelas atópanse illadas entre si, e tres delas están ocupadas total ou parcialmente por pistas de acceso ao monte da comunidade de Montecelos. O citado informe conclúe que se trata en boa medida de terreos inforestais (pistas), resultando imposible levar a cabo nesas parcelas unha xestión forestal sustentable, e que as parcelas perderon as características polas que foron catalogadas. Finalmente, proponse a exclusión do Catálogo de Montes de Utilidade Pública da provincia da Coruña das catro parcelas.
Con data do 23 de outubro de 2008 o secretario do concello de Vimianzo certifica que a xunta de goberno local do concello, en sesión que tivo lugar o 23 de xullo de 2008, manifestou o seu acordo coa descatalogación das catro parcelas do monte de utilidade pública Prado Grande.
Esta consellería, tendo en conta o informe-proposta da Dirección Xeral de Montes do 23 de febreiro de 2010 e de conformidade co previsto nos artigos 34 e 38 da Lei 1/1983, do 22 de febreiro, de normas reguladoras da Xunta e da súa Presidencia,
DISPÓN:
Artigo único.-Excluír do Catálogo de Montes de Utilidade Pública catro parcelas do monte Prado Grande, inscrito cos seguintes datos:
Termo municipal: Vimianzo.
Nome: monte Prado Grande.
Número: 352.
Pertenza: parroquias de Carnés e Cereixo.
As catro parcelas que se exclúen están definidas polos seguintes lindeiros:
Parcela 1: limitada pola liña de piquetas 114 á 117 do deslindamento, cos seguintes lindeiros:
Da piqueta 114 á 117, pasando polas piquetas 115 e 116, limita con propiedades particulares. Da piqueta 117 á 114 limita co monte veciñal en man común de Montecelos.
Parcela 2: limitada pola liña de piquetas 191 á 195, e cos seguintes lindeiros:
Da piqueta 191 á 195, pasando polas piquetas 192 á 194, limita con propiedades particulares. Da piqueta 195 á 191 limita co monte veciñal en man común de Montecelos.
Parcela 3: limitada polas piquetas 178 á 184 e cos seguintes lindeiros:
Da piqueta 178 á 184, pasando polas piquetas 179 á 183, limita con propiedades particulares. Da piqueta 184 á 178 limita co monte veciñal en man común de Montecelos.
Parcela 4: limitada polas piquetas 222 á 231 e cos seguintes lindeiros:
Da piqueta 222 á 231, pasando polas piquetas 223 á 230, limita con propiedades particulares. Da piqueta 231 á 222 limita co monte veciñal en man común de Montecelos.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia e contra ela poderá interpoñerse recurso de reposición, con carácter potestativo ante o conselleiro do Medio Rural, no prazo dun mes ou ben interpoñer directamente o recurso contencioso-administrativo ante o Tribunal Superior de Xustiza de Galicia no prazo de dous meses, de acordo co disposto nos artigos 109 e 116 da Lei 30/1992, do 26 de novembro, de réxime xurídico das administracións públicas e do procedemento administrativo común, e nos artigos 10 e 46 da Lei 29/1998, do 13 de xullo, da xurisdición contencioso-administrativa.
Santiago de Compostela, 1 de marzo de 2010.
Samuel Jesús Juárez Casado
Conselleiro do Medio Rural